ΑΠΟΦΑΣΗ ΤΗΣ ΕΠΙΤΡΟΠΗΣ της 10ης Ιανουαρίου 1996 σχετικά με τη θέσπιση κριτηρίων για την εγγραφή και την καταχώρηση, σε γενεαλογικά βιβλία, ιπποειδών τα οποία προορίζονται για αναπαραγωγή (Κείμενο που παρουσιάζει ενδιαφέρον για τον ΕΟΧ) (96/78/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/427/ΕΟΚ του Συμβουλίου της 26ης Ιουνίου 1990 σχετικά με τους όρους ζωοτεχνικού και γενεαλογικού χαρακτήρα που διέπουν το ενδοκοινοτικό εμπόριο ιπποειδών (1), και ιδίως το άρθρο 4 παράγραφος 2 στοιχείο β),

Εκτιμώντας:

ότι, δυνάμει του άρθρου 4 παράγραφος 2 στοιχείο β) της οδηγίας 90/427/ΕΟΚ, θα πρέπει να θεσπιστούν εναρμονισμένα κριτήρια τα οποία θα διέπουν την εγγραφή ιπποειδών σε γενεαλογικά βιβλία 7

ότι είναι, επομένως, αναγκαίο να θεσπιστούν κριτήρια για την εγγραφή, σε γενεαλογικά βιβλία, ιπποειδών τα οποία προορίζονται για αναπαραγωγή 7

ότι, πριν από την εγγραφή των εν λόγω ζώων στο γενεαλογικό βιβλίο, θα πρέπει να εξακριβώνεται ότι πληρούνται επακριβείς όροι όσον αφορά την καταγωγή και τον προσδιορισμό της ταυτότητάς τους 7

ότι θα πρέπει να προβλεφθεί η υποδιαίρεση του εν λόγω γενεαλογικού βιβλίου σε διάφορα τμήματα και κλάσεις, έτσι ώστε να αποφεύγεται ο αποκλεισμός ορισμένων ειδών 7

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης ζωοτεχνικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Για να πληρούνται οι όροι της εγγραφής ενός καταχωρούμενου ιπποειδούς στο κύριο τμήμα του γενεαλογικού βιβλίου το οποίο αντιστοιχεί στη φυλή του, το εν λόγω ζώο πρέπει:

- να κατάγεται από γονείς οι οποίοι είναι εγγεγραμμένοι στο κύριο τμήμα ενός γενεαλογικού βιβλίου στο οποίο καταχωρούνται ζώα της ίδιας φυλής, και πιστοποιητικό καταγωγής του (pedigree) να έχει συνταχθεί σύμφωνα με τους κανόνες οι οποίοι διέπουν αυτό το γενεαλογικό βιβλίο,

- να έχει αναγνωρισθεί ως νεογέννητο πουλάρι σύμφωνα με τους κανόνες που διέπουν αυτό το γενεαλογικό βιβλίο, και σύμφωνα με τους οποίους πρέπει τουλάχιστον να απαιτείται ένα συνοδευτικό πιστοποιητικό.

2. Κατά παρέκκλιση του πρώτου εδαφίου της παραγράφου 1, είναι δυνατόν να εγγραφεί ένα ζώο στο κύριο τμήμα όταν πρόκειται να λάβει μέρος σε ένα αναπαραγωγικό πρόγραμμα διασταύρωσης το οποίο έχει εγκριθεί από οργάνωση ή ένωση σύμφωνα με τους κανόνες που διέπουν αυτό το γενεαλογικό βιβλίο. Στο αναπαραγωγικό πρόγραμμα διασταύρωσης θα πρέπει να αναφέρεται ποιές φυλές επιτρέπεται να λάβουν μέρος σε αυτό.

Άρθρο 2

1. Το κύριο τμήμα ενός γενεαλογικού βιβλίου πρέπει να υποδιαιρείται, σύμφωνα με το σημείο 3 β), πέμπτο εδάφιο, του παραρτήματος της απόφασης 92/353/ΕΟΚ της Επιτροπής (2), για τον καθορισμό των κριτηρίων ή αναγνώρισης των οργανώσεων και ενώσεων που τηρούν ή συντάσσουν γενεαλογικά βιβλία για τα καταχωρημένα ιπποειδή, σε διάφορες κλάσεις σύμφωνα με τα προσόντα κάθε ζώου. Μόνο τα ιπποειδή τα οποία πληρούν τα κριτήρια που θεσπίζονται στο άρθρο 1 είναι δυνατόν να εγγραφούν σε μια από αυτές τις κλάσεις.

2. Σε περίπτωση που ένα γενεαλογικό βιβλίο περιλαμβάνει διάφορες κλάσεις στο κύριο τμήμα του, ένα ζώο εγγεγραμμένο σε άλλο γενεαλογικό βιβλίο εγγράφεται στην κλάση του εν λόγω γενεαλογικού βιβλίου της οποίας πληροί τα κριτήρια.

Άρθρο 3

1. Μία οργάνωση ή ένωση που τηρεί γενεαλογικό βιβλίο δύναται να αποφασίσει ότι ένα ζώο που πληροί τα κριτήρια που θεσπίζονται στο άρθρο 1, είναι δυνατό να εγγραφεί σε ένα συμπληρωματικό τμήμα αυτού του γενεαλογικού βιβλίου. Το ζώο αυτό άλογο πρέπει να πληροί τους ακόλουθους όρους:

- η ταυτότητά του να είναι αναγνωρισμένη σύμφωνα με τους κανόνες που διέπουν το εν λόγω γενεαλογικό βιβλίο,

- να κριθεί ότι πληροί τις αναπαραγωγικές προδιαγραφές,

- οι επιδόσεις του να μην είναι κατώτερες από αυτές που προβλέπονται στους κανόνες οι οποίοι διέπουν το εν λόγω γενεαλογικό βιβλίο.

2. Η οργάνωση ή η ένωση πρέπει να καθορίζει τους κανόνες σύμφωνα με τους οποίους θα επιτρέπεται στους απογόνους αυτών των ζώων να εγγράφονται στο κύριο τμήμα.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 10 Ιανουαρίου 1996.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. L 224 της 18. 8. 1990, σ. 55.

(2) ΕΕ αριθ. L 192 της 11. 7. 1992, σ. 63.